L'Ajuntament de Santa Coloma de Gramenet vol convertir l'edifici del complex Les Oliveres en una residència per a estudiants i esportistes. L'espai municipal es va projectar el 2009 durant el mandat de Bartomeu Muñoz per acollir unes noves dependències de la Policia Local, però la crisi econòmica va obligar a aturar els treballs l'any 2013. Els nous usos donarien ara cabuda a un total de 104 joves. Hi hauria 76 places destinades a estades curtes, pensades sobretot per a estades esportives, i 28 places per a estades de més llarg termini orientades a estudiants. L'adequació de l'espai, del qual només hi ha feta l'estructura, seria d'1,6 MEUR. De moment, però, no hi ha fixada data d'inici d'obres.

Summary: Santa Coloma de Gramenet recupera un edifici municipal abandonat per fer una residència per a estudiants i esportistes


El portaveu adjunt d'ERC al Congrés, Gabriel Rufián, ha considerat que el president del govern espanyol en funcions hauria de deixar el seu càrrec per "dignitat, decència i sentit democràtic" arran de la vinculació de Soria amb els 'papers de Panamà'. Rufián ha recordat que Rajoy va dir que tenia un equip de ministres "net" i ha afegit que amb "la suma del cas Soria, Rita Barberá, Rato, Bárcenas o Blesa" hauria d'abandonar. El diputat republicà ha lamentat, però, que tot i ser el PP una "maquinària corrupta" protagonista de la "desintegració total i absoluta de l'estat", tornaria a guanyar unes eleccions amb Rajoy al capdavant. "Agradi més o agradi menys, el PP segueix sent hegemònic", ha assegurat. En canvi, a Catalunya "amb prou feines" guanya al "digníssim" PACMA, ha apuntat. Aquest fet, ha dit Rufián, ha de servir per "reivindicar" els valors republicans de "canvi i revolució" que comporta el procés "d'autodeterminació". El diputat ha volgut fer una crida als republicans perquè "entenguin" que el canvi passa per una República catalana.

Summary: ERC demana la renúncia de Rajoy per "dignitat i decència" arran de la vinculació de Soria amb els 'papers de Panamà'


La Divina Comèdia, en una versió lliure al voltant de la figura del noble Mir Geribert, ha estat la protagonista de la segona edició del festival d'arts escèniques 'Olèrdola, la ciutat perduda'. Els visitants han pogut gaudir d'un tast de vins, diverses instal·lacions artístiques i una mostra d'art al llarg del recorregut nocturn –a la llum de les llanternes- pel jaciment arquitectònic i arqueològic de l'Alt Penedès. Organitzat per l'Agència Catalana de Patrimoni Cultural, l'espectacle ha volgut ser "una experiència dels sentits", segons el propi director artístic, Antoni Madueño. De fet, s'han traslladat al Conjunt Monumental d'Olèrdola alguns dels passatges de la Divina Comèdia com La Selva Obscura (on s'ha combinat una creació del col·lectiu Arpirineus amb un mapping visual de Sílvia Isach i banda sonora de Roger Subirana) o La cisterna (espectacle de dansa amb vestuari i direcció artística de Keith Khan i formació en expressió corporal per Carlos Alma). Han complementat 'L'infern de Mir Gibert', una exposició nocturna a El pla dels Albats, una videoinstal·lació apocalíptica de l'infern a càrrec de Jordi Murillo a l'església i un espectacle de Salvador Giralt, Marc Egea i Jordi Rallo a la muralla. La primera representació s'ha fet el divendres 30 de juny i avui dissabte 1 de juliol es farà un segona funció, amb inici a les 20 hores i al preu de 6 euros. L'aforament a l'espectacle és limitat.

Summary: La Divina Comèdia fa estremir el Conjunt Monumental d'Olèrdola


La Diputació de Girona ha posat a disposició d’ajuntaments i consells comarcals un document que recull les actuacions que es poden dur a terme, des d’una perspectiva local, davant l’ocupació irregular d’immobles. L'objectiu, ha explicat el diputat Fermí Santamaria, és "aportar solucions" a un tema "difícil d’abastar" per als ajuntaments. Es tracta d'un document informatiu que aborda el que es pot fer des de les àrees de Padró, Serveis Socials, Urbanisme i Serveis Tècnics, Policia Local i serveis d’Habitatge. També s'expliquen procediments de mediació per a la regularització, desallotjament o reallotjament. L'entitat supramunicipal ofereix, als ens locals de la demarcació de Girona, la possibilitat de sol·licitar el document per mitjà del seu web. A més conté el marc normatiu aplicable a aquesta situació i ofereix documentació estandarditzada. D’aquesta manera, els consistoris podran disposar de la informació necessària per poder treballar i desenvolupar accions segons les necessitats, capacitats i voluntats d’actuació que tinguin. El redactat, de caràcter orientatiu, s’ha conformat a partir de les aportacions fetes pel Grup de Treball d’Ocupacions Irregulars, constituït el 24 de gener d’enguany i format per tècnics d’ajuntaments gironins, de l’Agència de l’Habitatge de Catalunya de la Generalitat, del Col·legi d’Advocats de Girona, per diversos mediadors del Servei d’Intermediació de la Selva i amb la col·laboració de la Universitat de Girona, que hi participa des del Departament de Dret Públic.  Aquest grup de treball s’ha reunit durant el primer trimestre de l’any per tancar la primera versió del document, la qual s’anirà actualitzant amb les incorporacions de nova legislació i experiències dels ajuntaments que hi col·laboren. A més a més, aquest darrer mes s’hi ha incorporat la Diputació de Barcelona. La Diputació de Girona també ofereix assessorament en matèria d’ocupació irregular d’immobles, i la possibilitat de participar en un debat en què diferents ajuntaments i consells comarcals poden compartir-hi experiències, actuacions i projectes.

Summary: La Diputació de Girona elabora una guia d'actuació per als ajuntaments en cas d'ocupacions irregulars d'immobles


El raper sabadellenc Elgio celebra que l'Audiència Nacional hagi decidit reduir la seva condemna de dos anys i un dia a sis mesos i un dia de presó després que la seva defensa presentés un recurs a la sala d'apel·lació d'aquets tribunal. "És una petita victòria que evidencia que els actes, les xerrades i la campanya que hem fet han funcionat perquè hem fet prou pressió sobre l'Estat", ha valorat. Amb tot, ha advertit que seguirà lluitant per aconseguir la seva absolució perquè el fet que existeixi una pena demostra que "es segueix violant la llibertat d'expressió". També ha criticat els correus dels jutges del sistema judicial espanyol que s'han fet públics aquest dijous i ha indicat que demostren que la repressió que es viu a l'Estat es deu a una "justícia feixista" que "no jutja delictes sinó que persegueix les idees transformadores dels que volen canviar la societat". El jove raper de Sabadell, Elgio, no ha amagat la seva satisfacció en la roda de premsa que s'ha celebrat aquest dijous davant l'Ajuntament de la capital vallesana. El cantant assegura que es troba davant una "petita victòria" però considera que "la lluita no acaba aquí".  Elgio assegura que el fet que existeixi una condemna com la seva mostra que a l'Estat espanyol se segueix "violant la llibertat d'expressió" i alerta que seguirà lluitant per l'absolució. "Entenem que amb això tindrem justícia", indica.  En aquest sentit assegura que està disposat a presentar "tots els recursos que calgui" i fins hi tot elevar el seu cas al Tribunal dels Drets Humans d'Estrasburg.  En la seva intervenció el raper també ha recordat que a l'Estat hi ha més "represaliats" per fer sentir la seva veu. En aquets sentit ha recordat noms com el de Pablo Hasel, Tamara Carrasco, Valtonyc, Carme Forcadell, els joves d'Altsasu o Ana Gabriel, entre d'altres. El raper ha aprofitat per valorar els missatges de jutges del sistema judicial espanyol que, segons han publicat 'eldiario.es' i 'elmón.cat' haurien desqualificat el moviment independentista des d'un correu oficial del Consell General del Poder Judicial. "Demostren que la repressió que hem anat patint es deu a una justícia espanyola feixista", ha considerat Elgio que ha assenyalat que l'any 1978 "només es va fer una rentada de cara a les institucions" i que els jutges  i els fiscals treballen per "reprimir la dissidència i mantenir-se al poder". Així mateix ha assegurat que tot plegat evidencia que els magistrats "no persegueixen delictes, sinó les idees dels que volen transformar la societat".

Summary: Elgio veu la reducció de la seva condemna com una "petita victòria" i adverteix que lluitarà per aconseguir l'absolució


La diputada de la CUP-CC Natàlia Sànchez ha avisat que l'estat espanyol viurà en "inestabilitat permanent" mentre no reconegui el dret a l'autodeterminació, en referència a la convocatòria d'eleccions per part de Pedro Sánchez. En una entrevista a SER Catalunya, la cupaire ha assegurat que els comicis anticipats són  "un símptoma més de la crisi democràtica del règim del '78". D'altra banda, Sànchez ha explicat que l'opció que la CUP es presenti a les eleccions espanyoles del 28 d'abril "no està sobre la taula". "No veiem que la via institucional al Congrés sigui la nostra via de lluita", ha assegurat, encara que després ha afegit que "mai se sap" tot i que "ara no ho és". En aquesta entrevista, la diputada cupaire ha destacat que fins que no es resolgui la qüestió "fonamental" del dret a l'autodeterminació "no hi ha marc pressupostari o d'acord que pugui resoldre el conflicte polític". En aquest sentit, ha apuntat que la situació és "excepcional" i ha afegit que no es solucionarà mentre "continuï  el "judici-farsa" al Tribunal Suprem. D'altra banda, Sànchez ha volgut "desmentir la fal·làcia brutal" que el projecte de pressupostos presentat per l'executiu espanyol i rebutjat el dimarts fos "el més social de la història". "Ni de lluny ho és; es situava el govern del PSOE com un govern progressista i de canvi i veiem que no és així", ha retret la cupaire, que ha afegit que "ni es recuperava la despesa del 2010" als comptes. "Presentar-nos a les eleccions espanyoles no està a debat" En referència a la convocatòria d'eleccions anticipades, la diputada de la CUP-CC ha volgut deixar clar que l'opció de presentar-hi una candidatura cupaire "no està sobre la taula". Així, Sànchez ha recordat que la CUP no s'hi ha presentat mai, i ha apuntat que "no han vist aquesta via institucional com una via de lluita lògica" amb els seus objectius polítics. Encara que ha matisat que "mai se sap" per després aclarir que "ara mateix no és a debat ni a la seva estratègia", sí que ha assegurat que la CUP treballa "en aliances en clau antifeixista" amb "les classes populars i la resta de pobles de l'Estat". En una roda de premsa posterior des del Parlament, la diputada cupaire ha insistit en la idea que l'estat espanyol viurà en una "estabilitat permanent" mentre no reconegui el dret a l'autodeterminació i ha assenyalat que la convocatòria d'eleccions no és per una situació de debilitat del PSOE sinó un "símptoma de la crisi democràtica, territorial i social del règim del '78". Així mateix, la diputada ha afirmat que ara hi ha l'oportunitat de plantejar un projecte d'esquerres que no passi per un govern del PSOE, a qui considera còmplice de polítiques neoliberals.

Summary: ACTUALIZACIÓ:La CUP avisa que l'Estat viurà en "inestabilitat permanent" mentre no reconegui el dret a l'autodeterminació


L'Acadèmia del Cinema Català ha convocat la cinquena edició del Premi Pepón Coromina. El certamen pretén conservar la memòria del productor que va col·laborar a l'aparició de noves formes de llenguatge cinematogràfic i que va ajudar a consolidar professionalment artistes primerencs. El Premi reconeixerà l'obra audiovisual que hagi estat estrenada, emesa o exhibida durant el 2016 i que sigui la més innovadora, creativa i arriscada que es produeixi en l'àmbit del cinema català. El termini d'inscripció, a través del web de l'Acadèmia, restarà obert fins al pròxim 10 de maig. Com ha explicat l'Acadèmia, a través d'un comunicat, les obres audiovisuals presentades han de destacar pel seu caràcter innovador, arriscat o creatiu, que permeten nodrir i orientar futurs cineastes. Així mateix, la peça audiovisual que es presenti al premi ha de tenir una repercussió rellevant dins l'àmbit català i ha de contribuir de forma significativa a l'expansió i coneixement del fet cinematogràfic a Catalunya. Els productes audiovisuals presentats poden ser realitzats per persones o entitats catalanes o que tinguin residència a Catalunya, o bé que estiguin en col·laboració amb persones o entitats d'altres països. Podran participar-hi tant produccions professionals com les d'iniciativa pròpia, així com els projectes que el jurat consideri dignes de ser destacats i susceptibles de ser reconeguts amb el Premi Pepón Coromina. El Jurat del concurs està format per cinc persones, entre les quals la presidenta honorífica de l'Acadèmia, Marta Molins, i quatre membres més que es donaran a conèixer abans de la concessió del reconeixement. Els guanyadors de les edicions anteriors han estat el director Bigas Luna a títol pòstum, l'any 2013; el director Hammudi Al-Rahmoun Font, l'any 2014, amb la producció audiovisual 'Otel·lo'; el director Sergi Pérez amb 'El camí més llarg per tornar a casa', l'any 2015, i el director José Luis Guerin amb 'La Academia de las Musas' l'any 2016.

Summary: L'Acadèmia del Cinema Català obre el termini per optar a la cinquena edició del Premi Pepón Coromina


La Sala Penal de l'Audiència Nacional ha desestimat els recursos dels dos CDR acusats de terrorisme que van declarar davant la Guàrdia Civil i del jutge instructor, Ferran Jolis i Jordi Ros, i ha confirmat la presó preventiva. En dues interlocutòries fetes públiques aquest dimecres, l'AN no veu "indefensió" en el seu cas ni vulneració de drets. La Sala Penal considera que la presó preventiva, decretada pel jutge instructor el 26 de setembre, és "proporcionada" això com "adequada i raonable" perquè veu risc de fuga, de destrucció i alteració de proves i de reiteració delictiva. A més, l'Audiència Nacional sosté que hi ha "elements indiciaris suficients" sobre la "comissió de fets que presenten caràcter de delicte" així com la "participació" en la seva comissió, tant de Jolis com de Ros. Sobre les declaracions de Jolis i Ros, la Sala Penal afirma que es va facilitar als investigats i als lletrats "la part nuclear de la informació essencial per poder exercir amb suficients garanties el dret de defensa pel que fa a la impugnació de la privació de llibertat" que demanava la fiscalia i, a més, recorden que el dret a la defensa es pot veure limitat quan hi ha secret de sumari. L'AN apunta que els investigats van tenir "perfecte coneixement dels fets que se'ls imputaven arran de la informació sumària que es realitza en seu policial" i afirma que les defenses no van demanar accés a la informació abans de la declaració. La "passivitat de la defensa de l'investigat denota aquiescència amb les dades i informació facilitada", ja que la "suposada infracció" només es denuncia quan hi ha interlocutòria de presó, diu la Sala Penal.

Summary: L'Audiència Nacional desestima els recursos dels dos CDR que van declarar i els manté en presó preventiva


Els Bombers de la Generalitat han donat per estabilitzat l'incendi de vegetació forestal que s'ha declarat la matinada d'aquest diumenge a la zona de l'ermita de Sant Antoni, a Vinebre. Segons les primeres estimacions dels Agents Rurals, el foc ha afectat una superfície provisional d'1,7 hectàrees. Es preveu que la velocitat del vent augmenti a la zona durant les pròximes hores i els Bombers hi continuarà treballant per controlar l'incendi, que ja està encerclat. Els Bombers han estat alertats del foc a dos quarts de sis de la matinada i en aquell moment estava completament desenvolupat. Els efectius s'han trobat amb un escenari complicat per les condicions del vent, l'orografia i la disposició de la vegetació. El foc, que s'ha originat a la Torre de l'Espanyol i que també ha afectat els termes municipals de Vinebre i Garcia, provenia de l'ermita de Sant Miquel i es dirigia cap a la Sant Antoni. Els bombers han treballat amb l'estratègia de limitar el potencial de propagació del flanc esquerra i evitar l'obertura del dret. L'incendi ha arribat a la carena empès pel vent i el fet que a la vessant contrària descendent no hi hagués molta vegetació ha afavorit les tasques dels bombers. La incorporació dels mitjans aeris a primera hora i el descens de la intensitat del vent a la zona ha permès als bombers tancar el perímetre i donar l'incendi per estabilitzat cap a un quart de dotze del migdia. A hores d'ara, els Bombers de la Generalitat han activat 58 dotacions, de les quals 12 aèries.

Summary: Estabilitzat l'incendi de Vinebre, que ha cremat 1,7 hectàrees


El vicepresident d'Òmnium, Marcel Mauri, ha celebrat l'entrada dels eurodiputats de JxCat Carles Puigdemont i Toni Comín al Parlament Europeu, aquest dilluns al migdia: "Quan les lluites no s'abandonen s'aconsegueixen èxits tan importants com el d'avui", ha dit en declaracions a la premsa des d'Estrasburg. Mauri ha reivindicat que Oriol Junqueras també hauria d'haver estat a l'Eurocambra, en un dia "d'emocions contraposades". El vicepresident de l'entitat cultural ha subratllat que el govern espanyol ha de decidir si segueix "al marge" de la justícia europea o bé si "fa cas" als tractats internacionals.

Summary: Mauri, des d'Estrasburg: "Quan les lluites no s'abandonen s'aconsegueixen èxits tan importants com el d'avui"


ETA ha fet aquest dijous un comunicat oficial dirigit al poble basc sobre la seva dissolució. En aquesta última declaració, que han publicat diversos mitjans, l'organització terrorista anuncia el "final de la seva trajectòria" i dona per "desmantellat totalment el conjunt de les seves estructures" i per "acabada tota la seva activitat política". L'organització indica que la seva militància ha "ratificat" la proposta de "donar per acabats el cicle històric i la funció de l'organització" i que ETA "no serà més un agent que manifesti posicions polítiques, promogui iniciatives o interpel·li altres actors". També apunta que materialitzar el dret a decidir "serà clau" per aconseguir el reconeixement nacional.

Summary: ETA anuncia oficialment al poble basc la seva "completa dissolució"


L'Audiència de Girona ha jutjat aquest dijous un acusat de violar una noia en un habitatge de Sant Hilari Sacalm (Selva) quan estava inconscient. Els fets es remunten a la nit del 24 al 25 de desembre del 2011. El processat ha reconegut els fets i ha afirmat que tenia les capacitats afectades perquè va consumir molt alcohol. Per això, fiscalia, acusació particular i defensa li aprecien la circumstància atenuant d'intoxicació alcohòlica. A més, també li rebaixen la pena per dilacions indegudes perquè el cas ha trigat més de set anys a arribar a judici. Al final del judici, les parts han demanat 3 anys de presó per un delicte d'abús sexual amb accés carnal. Inicialment, s'enfrontava a una condemna de 8 anys.  L'acusat ha reconegut els fets tal com estan recollits a l'escrit d'acusació de la fiscalia. En concret, ha admès que la nit del 24 al 25 de desembre un grup de quatre persones –entre les quals hi havia la víctima- va anar al seu habitatge de Sant Hilari Sacalm. Allà, van estar bevent alcohol.  Com a conseqüència de la ingesta de begudes, la víctima es va començar a trobar malament. "No havia begut tant però no estava bé i em vaig quedar a dormir allà", ha dit la denunciant al judici. Segons l'escrit de la fiscalia, la víctima va acabar "perdent el coneixement". Llavors, l'acusat "es va aprofitar que la víctima estava en estat d'inconsciència pel consum d'alcohol i impedida per donar consentiment" per violar-la. La víctima va interposar denúncia dos dies després.  L'acusat ha assegurat a la sala de vistes que anava "borratxo" i que tots van beure molt alcohol. Per això, fiscalia i acusació particular li han apreciat una circumstància atenuant per intoxicació etílica perquè sostenen que el processat tenia les facultats "limitades".  També li han apreciat l'atenuant de dilacions indegudes perquè el cas ha trigat més de set anys en arribar a judici per "causes no imputables" a l'acusat. Per això, li han rebaixat la petició de pena. S'enfrontava a 8 anys però finalment han sol·licitat una condemna de 3 anys de presó, 5 anys de llibertat vigilada i que no es pugui apropar a menys de 500 metres de la víctima durant 10 anys. En concepte de responsabilitat civil, les acusacions volen que l'acusat indemnitzi la víctima amb 3.000 euros pels danys morals. La defensa s'ha adherit a la petició de pena. El judici, que s'ha fet a la secció tercera de l'Audiència de Girona, ha quedat vist per a sentència.

Summary: L'acusat de violar una noia quan estava inconscient a Sant Hilari Sacalm reconeix els fets i accepta 3 anys de presó


El ministre d’Economia espanyol, Luis de Guindos, ha afirmat aquest dilluns que la rebaixa de l’IRPF acordada pel govern del PP amb Ciutadans és “compatible” amb els objectius de dèficit exigits per Brussel·les. “Va en la direcció que sempre ha demanat l’Eurogrup als diferents països”, ha subratllat en declaracions a la premsa des de l'Eurogrup. El ministre d’Economia ha assegurat que “l’objectiu de dèficit es manté en el 3,1% aquest any” i que el pròxim any, amb el 2,6% de creixement projectat, ja espera "estar per sota del 3%, al 2,2%”. De Guindos ha recordat en la seva arribada a la reunió mensual dels ministres d’Economia de l’Eurozona que la rebaixa fiscal acordada amb Ciutadans “està definida especialment per a les rendes reduïdes”. “Deixaran de pagar impostos aquells que guanyen menys de 14.000 euros l’any”, ha indicat. Una mesura que, segons De Guindos, va en línia amb allò que s’ha parlat a l’Eurogrup, ja que va encaminada a rebaixar les pressions fiscals sobre les rendes del treball.      L’Estat ha d’enviar a Brussel·les un esborrany dels pressupostos del 2018 abans del 15 d’octubre. Tanmateix, De Guindos ha reiterat que la negociació pressupostària del 2018 es troba encara en “un estadi molt previ” i que “encara falta molt” perquè conclogui.

Summary: De Guindos defensa que la rebaixa de l’IRPF és “compatible” amb els objectius de dèficit exigits per Brussel·les


L’Ajuntament de Barcelona ha anunciat la clausura del Centre d'Internament d'Estrangers (CIE) de la Zona Franca. En concret, ho ha fet el tinent d’Alcaldia de la capital catalana, Jaume Asens, en una piulada al seu compte de Twitter. Confirma, així, una notícia que ha avançat ‘El Periódico’, segons la qual el consistori ha buscat una estratagema legal per evitar la reobertura d’una instal·lació que està tancada per obres des de fa uns mesos. Aquest extrem també ha estat confirmat per Barcelona en Comú al seu compte de Twitter. Des de l’Ajuntament, d’altra banda, han confirmat a l’ACN que l’ordre de cessament de l’activitat es produirà en les properes hores. Així doncs, l’Ajuntament ordenarà el cessament d’activitats d’un equipament que depèn del Ministeri de l’Interior i que està tancat per reformes des del novembre amb l’excusa que no té llicència d’activitat, segons ‘El Periódico’. També es denuncia que el CIE no compleix amb la normativa contra incendis. Els responsables del CIE van demanar permís per fer les obres al districte de Sants-Montjuïc, i va ser en aquest districte on es va descobrir que no tenia llicència d’activitat, com publica el rotatiu barceloní. La mateixa informació indica que el Ministeri de l’Interior va presentar al·legacions que han estat rebutjades. La decisió de l’Ajuntament de Barcelona ha estat comunicada aquest dimecres pel mateix Asens als grups municipals.

Summary: L’Ajuntament de Barcelona anuncia la clausura del CIE de la Zona Franca


El Consell Nacional d'Unió de Pagesos ha reelegit aquest dissabte Joan Caball com a coordinador nacional. La reelecció ha tingut lloc durant la reunió a La Granada (Alt Penedès), on també s'ha decidit el repartiment de responsabilitats de la nova Comissió Permanent Nacional, que va ser escollida en el XII Congrés celebrat a Anoia el febrer passat. La nova Comissió Permanent Nacional ha incorporat sis persones i ha quedat finalment formada per Francesc Bancells (Vallès Occidental), Joan Caball (Alt Emporda), Ramon Comes (Segrià), Hilari Curto (Baix Ebre), Josep Cuscó (Baix Llobregat), Jaume Ferrando (Alt Camp), Xavier Frigola (Alt Empordà), Joan Guitart (Alt Urgell), Carles Mencos (Osona), Jaume Pedrós (Pla d'Urgell), Santiago Querol (Pla d'Urgell), Rafael Verdiell (Montsià) i Josep Carles Vicente (Priorat). Les noves incorporacions a aquesta comissió són Comes, que serà el responsable de Medi Natural, Rural i Temporers; Curto, coordinador territorial de les Terres de l'Ebre i responsable d'Economia Agrària i Fiscalitat; Ferrando, com a coordinador territorial del Camp de Tarragona i responsable de Formació; Guitart, com a responsable d'Acció Sindical a les comarques de muntanya i de Política de Seguretat Alimentària; Querol, com a responsable de Sectors Ramaders i Medi Ambient; i Verdiell, com a responsable de Maquinària Agrícola, Prevenció de Riscos Laborals i Sectors Agrícoles, Forestal i Tòfona. Per la seva banda, Caball a més de ser el coordinador nacional del sindicat també és responsable de Relacions Institucionals, Eleccions i Patrimoni de Cambres Agràries, i Transferència Tecnològica i Innovació.

Summary: Unió de Pagesos reelegeix Joan Caball com a coordinador nacional


La CUP-Capgirem Barcelona vol condicionar el seu suport a la governabilitat del consistori resultant de les eleccions del 26-M a l'exerici de l'autodeterminació i a "avançar en el procés desobedient" iniciat l'1-O. En una roda de premsa a l'ACN, la cap de llista de la formació anticapitalista, Anna Saliente, ha carregat contra Barcelona en Comú i Esquerra, precisaent els dos únics partits amb els quals ha obert la porta a pactar. Saliente ha criticat les "renúncies" d'ERC en les negociacions per permetre a Miquel Iceta esdevenir president del Senat: "Al principi es condicionaven les coses a l'autodeterminació. Després a l'alliberament dels presos. I ara estem per gestos simbòlics". Saliente també ha retret als Comuns l'acostament amb el PSC, i que aquest es presenti com un "pacte progressista".  Saliente ha posat els Socialistes al centre de les crítiques dirigides a ERC i els Comuns, i ha assegurat que "no es pot fer cap concessió al partit del règim, al partit del 155". La número u de la CUP ha criticat que es presenti la recent victòria del PSOE a les eleccions generals com "la salvació del feixisme".  Saliente s'ha mostrat "preocupada" pel que veu com un acostament entre el partit liderat per l'alcaldessa Ada Colau i els Socialistes: "Ens preocupa l'acostament i ens preocupa que a això li diguin pacte progressista, perquè no sé quin pacte progressista es pot fer amb el PSC. Ens preocupa perquè demostra que hi ha la intenció de perpetuar un determinat model de ciutat". Saliente ha volgut marcar distàncies amb la formació republicana, liderada per Ernest Maragall: "Qualsevol cosa que nosaltres fem anirà encaminada a nous processos desobedients per tal d'exercir el dret a l'autodeterminació i a una estratègia conjunta entre l'independentisme de base i els partits institucionals". La cap de llista de la CUP també ha avisat que no comptin amb la formació anticapitalista si l'autodeterminació es posa al servei d'"estratègies electoralistes encaminades a fer un pacte autonomista". Saliente també ha matisat la possible entrada de la CUP en un govern de coalició, la qual Colau va qualificar de "bona notícia". "Quan diem que serem la clau de la governabilitat no ens referim només a pactes", ha explicat, afegint que hi ha "moltes altres formes de fer avançar el programa polític i condicionar la governabilitat del consistori". Saliente ha deixat clar una vegada més que la CUP no donarà cap "xec en blanc", però opta per no parlar encara de "línies vermelles" fins que no se celebrin els comicis del 26 de maig i la formació hagi pogut analitzar "col·lectivament" els resultats. Sigui quin sigui l'escenari postelectoral, Saliente ha remarcat una de les línies mestres del programa de la formació anticapitalista: "revertir el model de la 'Marca Barcelona'". Això, assegura, passa per fer polítiques que "confrontin l'interès privat per fer front a la situació d'emergència" a la ciutat.

Summary: La CUP condicionarà els pactes a Barcelona a "avançar en el procés desobedient"


Els Bombers la van poder evacuar passades les nou del vespre ACN Sant Esteve de la Sarga.-Els Bombers de la Generalitat van rescatar aquest diumenge al vespre, passades les nou, la dona de 39 anys que va quedar penjada d'una paret d'uns 80 metres després de rebre l'impacte d'una pedra al cap a la zona del Congost de Mont-rebei, a Sant Esteve de la Sarga (Pallars Jussà). Segons han explicat, el rescat de la dona, de 39 anys i veïna de Rodellar (Pirineu d'Osca) i que presenta una possible fractura a l'espatlla i un traumatisme lleu, es va haver de dur a terme per terra ja que l'helicòpter es va haver de retirar en fer-se fosc. Els Bombers va rebre l'avís quan passaven cinc minuts de dos quarts de quatre de la tarda.  Un cop al lloc, van treballar per assegurar la instal·lació i els equips d'emergència poguessin arribar al punt concret on hi havia l'escaladora, que es trobava conscient, i procedir al seu rescat. Posteriorment, els serveis sanitaris van traslladar l'escaladora fins a l'Hospital Comarcal del Pallars.

Summary: Rescaten amb una possible fractura a l'espatlla l'escaladora atrapada en una paret a Sant Esteve de la Sarga


L’Institut Català de l’Acolliment i de l’Adopció (ICAA) inicia demà sis sessions grupals d’unes 10 persones per a joves de 18 a 24 anys que han estat adoptats. L’objectiu de les trobades és oferir un espai d’intercanvi, suport i acompanyament entre iguals a aquests joves en les seves vivències personals i familiars per evitar possibles situacions d’aïllament i solitud. En aquest sentit, l’ICAA vol contribuir a la construcció d’una identitats adoptiva positiva en els joves i donar-los suport en el seu procés personal. El grup estarà conduit per dos professionals de l’ICAA i comptarà amb professionals experts convidats per parlar dels diferents temes que puguin interessar al joves participants. Amb aquesta iniciativa, l’Institut Català de l’Acolliment i de l’Adopció pretén donar continuïtat al compromís d’atenció i suport a les famílies i als seus fills, oferint-los espais de suport i acompanyament més enllà de la finalització del procés d’adopció.   Els joves interessats poden demanar informació i apuntar-se el programa a través de l’Espai d’Atenció Postadoptiva de l’ICAA al telèfon 93 483 18 24.

Summary: L'ICAA inicia sessions grupals de suport a joves adoptats


La portaveu del Secretariat Nacional de la CUP, Mireia Boya, ha anunciat aquest dissabte des de la Pobla de Segur (Pallars Jussà) la intenció del seu partit de recuperar el control públic de les centrals hidroelèctriques amb concessions "caducades". En aquest sentit presentaran una proposta de resolució, dimarts, al debat de política general i demanen el suport d'ERC, JxCat i els Comuns per tirar-la endavant. Des de la CUP denuncien que actualment hi ha 15 centrals a Catalunya amb concessions caducades, ja que fa més de 75 anys que estan sent explotades, i que en els pròxims anys en caduquen "moltes més". Boya ha denunciat que aquestes empreses privades "roben" i "s'apropien indegudament" de beneficis milionaris que "haurien de ser públics i revertir en els territoris i en projectes socials". "Per ser sobirans hem de recuperar el control sobre tots els aspectes de les nostres vides i això inclou el control sobre l'energia", ha dit. El regidor de la CUP de la Vall Fosca, Josep Plasencia, ha explicat que existeix una jurisprudència del Tribunal Suprem que marca que les concessions de les centrals són per 75 anys, incloses la pròrrogues que hi pugui haver. Aquesta sentència obliga a obeir la directiva de la CHE i a extingir el dret d'explotació de les centrals, ha explicat, però, tot i així, a Catalunya hi ha 15 centrals hidroelèctriques que porten més de 75 anys explotant-se. Això és degut a que al registre d'aigües posa que han de revertir a l'Estat el 2061, però això és un "frau de llei", denuncien. Plasencia critica la passivitat de la CHE i de l'administració, que permeten que empreses privades segueixin explotant centrals hidroelèctriques molts anys després que caduquin. En concret la de Capdella, 32 anys després que hagi caducat la concessió. "Creiem que aquesta situació és tremendament injusta, aberrant i un frau de llei pels drets dels municipis i la societat en general", ha conclòs. De les 15 centrals catalanes amb concessions caducades, la gran majoria estan al Pirineu de Lleida. Concretament 9 al Pallars Jussà i les altres a la Val d'Aran, Camarasa, Sant Llorenç de Montgai, Seròs, Flic i Santa. En aquest sentit, Boya fa una crida a recuperar "immediatament" el control públic de les centrals hidroelèctriques "perquè els beneficis puguin revertir a aquestes comarques de muntanya que sovint resten oblidades".  Boya ha dit que la recuperació d'aquestes concessions caducades serà un element central de totes les candidatures municipals que presentin. "Treballarem en xarxa perquè aquets beneficis milionaris que es queden empreses privades puguin revertir en projectes socials" perquè "ja està bé l'oligopoli energètic. Prou de robar-nos", ha sentenciat.

Summary: La CUP vol recuperar les centrals hidroelèctriques amb concessions "caducades" i demana el suport d'ERC, JxCat i els Comuns


La CUP ha renovat el Secretariat Nacional amb l'entrada de les dues candidatures col·lectives. Així, la llista de Reguant, Vehí i Garriga, 'Som Llavor, construïm la Unitat Popular', ha sumat el 56,35% dels vots al Secretariat de la CUP per davant de la candidatura de Botran, 'Des de Baix fem créixer la Unitat Popular', amb un 41,04% dels vots, després que aquest dijous a la mitjanit s'hagi tancat la votació telemàtica per al procés de renovació del Secretariat amb un 62,66% de participació del cens. Concretament, un total de 1.158 persones han participat en aquest procés per escollir les 15 persones que a partir de dilluns seran membres del nou Secretariat Nacional de la formació, entre elles cinc exdiputats ja que la candidatura individual més votada és la de Boya.

Summary: La llista de Reguant, Vehí i Garriga suma el 56% dels vots al Secretariat de la CUP per davant de Botran (41%)


El president de Volkswagen, Matthias Müller, ha assegurat aquest dijous en una roda de premsa que mantindrà les inversions previstes a l’Estat espanyol, i que afecten les fàbriques de SEAT a Martorell i de VW a Pamplona. “Estudiem tot el nostre programa d’inversions i no hi ha cap decisió negativa sobre Espanya, de manera que aquestes inversions es mantindran com estaven previstes”, ha assegurat Müller. Volkswagen ha confirmat, també, que les autoritats europees han aprovat les solucions tècniques han presentat per resoldre la manipulació de les emissions, i que començaran a contactar els clients afectats a partir del gener del 2016.   “Volkswagen no descansarà fins que aquest tema estigui resolt d’una vegada per totes”, ha assegurat Müller, que ha recordat que els clients seran notificats individualment quan el seu cotxe hagi de ser modificat, i que en cap cas se’ls cobrarà. A més, quan sigui  necessari, els clients podran disposar d’un vehicle de substitució.  Durant la roda de premsa, Müller ha admès que la situació de vendes de la companyia és “tensa”, tot i que “no dramàtica”. “Tot i que la situació actual és seriosa, l’empresa no es trencarà. Tenim una missió clara: crear un Volkswagen nou, millor i més fort. Una empresa que utilitzi la seva força per fer la transició al nou món de l’automòbil”, ha destacat Müller.  Mentrestant, les investigacions internes i externes sobre l’escàndol de manipulació de diòxid de nitrogen de Volkswagen continuen. L’empresa ha informat que hi ha 450 persones implicades en la investigació, per esbrinar què va fallar i buscar-ne els responsables. La companyia ha reiterat que la major part de l’escàndol afecta les emissions de diòxid de nitrogen, tot i que també hi ha vehicles afectats en desviacions de diòxid de carboni. En aquest cas, però, Volkswagen ha anunciat que finalment són 36.000 i no 800.000 els vehicles afectats.

Summary: Volkswagen confirma que mantindrà les inversions a l’Estat espanyol


La diputada de la CUP Natàlia Sànchez ha demanat al president de la Generalitat, Quim Torra, un "final digne" de la legislatura i "no tornar a viure una baralla i un sainet entre els socis del Govern". "Li hem fet una proposta. Som al seu costat davant una aberració jurídica i un atemptat als drets democràtics però tenim clar que els governs han de ser part de la solució dels problemes de la gent i no part dels problemes", ha afirmat en el marc del debat de política general. A més, la diputat cupaire ha retret a la consellera de la Presidència, Meritxell Budó, que acusi la CUP de "normalitzar la repressió" per demanar eleccions. "Normalitzar la repressió és el que fan cada dia", li ha etzibat per després demanar-li una rectificació.  La diputada de la CUP ha posat diversos exemples com les càrregues policials a l'aeroport del Prat i l'actuació dels Mossos d'aquest dijous contra les persones que volien evitar un desnonament per denunciar que és el Govern i no la CUP qui "normalitza" la repressió. En aquest sentit, també ha retret a l'executiu que sigui acusació popular en casos de manifestants independentistes.  Sànchez ha defensat que la CUP ha fet una proposta a Torra per acabar la legislatura i ha lamentat que encara no hagin rebut una resposta. Els cupaires volen que els independentistes pactin un data de les eleccions i que, mentrestant, Torra segueixi exercint les funcions representatives en cas d'inhabilitació ferma. El que s'ha anomenat com a 'via Venturós'. Tot i reclamar eleccions, la diputada cupaire ha volgut aclarir que la seva proposta "divergeix molt" de la de PSC i PPC, i que no comparteixen els motius de la dels comuns, que també reclamen comicis.

Summary: La CUP, a Torra: "Som al seu costat davant una aberració jurídica però els governs han de ser part de la solució"


El Consell d'Estat no veu base per presentar un recurs d'inconstitucionalitat contra la resolució aprovada pel Parlament que reprova el rei i aposta per l'abolició de la monarquia. El dictamen, avançat per La Vanguardia, critica el text avalat per la cambra catalana però considera que es tracta d'una declaració "política". Al seu parer, "no es pot oposar res a l'actuació duta a terme pel cap de l'Estat", però afegeix que "aquesta conclusió no priva una assemblea representativa com és el Parlament de la capacitat per expressar la seva disconformitat" amb la seva actuació.  El debat polític, continua, "no està subjecte a límits materials que impedeixin manifestar opinions contràries a la Constitució". El dictamen rebutja "de totes totes" la resolució i creu que és un "greu atemptat al principi de lleialtat constitucional", però insisteix que el text es tracta d'un "judici valoratiu" i que la resposta ha de ser política.  El Consell va entregar l'informe al govern espanyol dijous, sense que es fes públic, perquè avui el Consell de Ministres pugui decidir si finalment porta la resolució del Parlament al TC o no.

Summary: El Consell d'Estat no veu base per portar al TC la resolució del Parlament que reprova el rei


El delegat del govern espanyol a Catalunya, Enric Millo, ha defensat que la cooperació institucional i entre els cossos de seguretat ha estat "constant, fluïda i permanent" en la gestió dels atemptats. En roda de premsa després de la reunió de la Junta de Seguretat de Barcelona, Millo ha reivindicat que es van establir mecanismes de col·laboració "des del minut zero" després que els principals sindicats de la policia espanyola i la Guàrdia Civil hagin denunciat que s'han sentit exclosos de la investigació. El delegat del govern espanyol a Catalunya ha evitat entrar a valorar directament el comunicat dels sindicats argumentant que no li correspon debatre públicament sobre aquesta qüestió.

Summary: Millo defensa que la cooperació institucional i entre els cossos de seguretat ha estat "constant i fluïda"


Els magistrats del Tribunal Suprem justifiquen haver mantingut empresonats a nou dels acusats durant el judici del procés per “l’alt risc de fugida” que existia. En la sentència la sala nega que el fet d’haver hagut de preparar el judici en una situació de presó provisional no ha vulnerat el dret de defensa i a tenir un procés amb totes les garanties, tal com sostenien les defenses i el Grup de Treball de Defensions Arbitràries de l’ONU, entre d’altres. “La major prova d’això és que l’advocat que fa valer la incompatibilitat entre privació de llibertat i dret de defensa no menciona ni un sol mitjà de prova o una sola diligència d’investigació que no hagi pogut incorporar a la causa per raó de l’internament”, recull la sentència.  El tribunal fa notar que cap sistema processal democràtic no admet dues classes de processats: “aquells que gaudeixen de llibertat provisional i per tant poden preparar adequadament la seva defensa, i aquells altres sotmesos a presó preventiva i que resulten indefensos”.  Els magistrats també consideren que el lletrat de Rull, Turull i Sánchez no té raó quan lamenta “l’esgotador ritme de les sessions” o “el ritme de sessions absolutament extenuant”. “No té lògica lamentar la presó preventiva d’un processat i, alhora, enyorar una major lentitud en la tramitació del procediment” etziben.  Els jutges argumenten que la presó preventiva, com a fórmula excepcional d’assegurar les finalitats del procediment, no tolera un tempo lent en la pràctica dels actes processals. “No es tracta de sotmetre l’enjudiciament a un calendari d’alta velocitat”, apunten. Segons el Suprem, la privació de llibertat no admetia mesures alternatives per “l’alt risc de fugida” existent.  A més, la sala considera que no se sosté l’argument que la vulneració del dret de defensa també es produeix perquè els processats s’havien de llevar molt d’hora i retornar tard a presó, sense que poguessin preparar adequadament les sessions del judici amb els advocats. Els magistrats recorden que mentre va durar el judici el contacte entre els lletrats i els acusats va ser “il·limitat” i que no es va restringir ni tan sols durant el dinar. El Suprem també destaca que es va garantir la seva dignitat i es van mantenir els seus drets. En aquest sentit, esmenta que durant les interrupcions se’ls traslladava a una sala, que es van prohibir les manilles per traslladar-los al saló de sessions, que el menú d’entrepà es va canviar per un menú de càtering amb menjar calent –dos plats i postres, que se’ls va permetre abandonar la banqueta dels acusats i que se’ls va permetre fer ús de sistemes telemàtics de comunicació amb tercers.  Alhora, el tribunal considera una “originalitat creativa” que algunes defenses relacionin la vulneració del dret a la llibertat amb la vulneració del dret dels advocats “a gaudir del descans laboral i la conciliació familiar”.  D’aquesta manera, el Suprem obvia les consideracions del Grup de Treball de Detencions Arbitràries de l'ONU, que va demanar la llibertat "immediata" dels processats en presó preventiva perquè consideraven que la seva situació era “arbitrària”. A més, l’ens exigia alliberar-los i que s’investigués la “violació de drets”. El Suprem tampoc no veu indefensió per no tenir l’accés complet a les actuacions D’altra banda, el tribunal també rebutja una suposada vulneració de defensa i a un procés amb totes les garanties per no garantir l’accés complet a les actuacions. Segons el tribunal, tot i les queixes dels advocats sobre l’accés a l’espai virtual o “núvol” i alguna incompatibilitat del software d’algun dels adobats, el funcionament del sistema va ser “modèlic”. A més, els magistrats tampoc no veuen indefensió produïda en les fases d’investigació pel fet que no se’ls va donar traslladat de els proves documentals.

Summary: El Suprem justifica per “alt risc de fugida” haver mantingut nou acusats en presó preventiva durant el judici


Els serveis de Creu Roja i Protecció Civil s'han mobilitzat aquest dimecres a primera hora de la tarda per atendre les desenes de conductors atrapats a l'AP-7 la demarcació de Girona a causa dels talls de trànsit que provoquen els manifestants de la vaga general. Des de les 16.30 h hi ha diversos voluntaris de Protecció Civil de l'Ajuntament de Figueres que s'han desplaçat a Borrassà per fer tasques d'avituallament, mentre la Creu Roja també està atenent els conductors atrapats a la zona de Maçanet de la Selva. Amb tot, el dispositiu preveu ampliar els punts d'atenció si el col•lapse a l'AP-7 no es dilueix. Als conductors se'ls estan proporcionant entrepans, begudes i mantes, i per ara no ha estat necessari atendre cap persona per motius de salut. La previsió es mantenir el dispositiu fins que es reprengui la circulació i desapareguin els talls dels manifestants.

Summary: S'activen els serveis de Creu Roja i Protecció Civil per atendre els conductors atrapats a l'AP-7 a Girona


El Festival Cruïlla ha acollit aquest divendres l'Aquelarre de Cervera, la gran festa del foc i la música de les Terres de Ponent, que ha tornat per segon al certament que se celebra al Parc del Fòrum. Els protagonistes de l’espectacle, a banda dels elements tradicionals, han estat les entitats Cervera, que han dut a terme una representació de la cultura popular amb el Ball de diables de Cervera Carranquers, les Band Tokades, els Bombollers, els Geganters de Cervera i Sound de Secà. L'espectacle també ha comptat amb música en directe, composada pels músics cerverins Xesco Grau, Manel Pedrós (Blaumut) i Carles Montfort. De Grau ha sonat la peça 'Foqueral', originalment composada per l’Aquelarre de l’any 1999. I de Pedrós i Montfort, dues peces més originals dels Aquelarre de 2010 i 2017.  L'espectacle de foc i música que ha plantejat el director artístic Albert Parra d'Alea Teatre ha durat un quart d’hora i ha tingut lloc davant l'escenari Time Out, després del concert d'Els Pets. Aquesta ha estat la segona vegada en la història de l’Aquelarre, que els elements tradicionals de la festa surten fora de Cervera.

Summary: L'Aquelarre de Cervera encén el Cruïlla amb un espectacle de foc i música


Els Mossos van detenir els dies 19 i 21 d’octubre un home de nacionalitat espanyola, de 52 anys i veí de Salou, com a presumpte autor de dos robatoris amb força en dues cases situades en aquest municipi. La investigació va començar arran del robatori el 15 d’octubre en una casa de primera residència situada al cap Salou. Un individu va saltar la tanca de l’immoble i va accedir-hi per la cuina. Es va endur rellotges, material informàtic i roba. L’endemà, agents dels Mossos van detectar un individu conegut per haver comès diversos delictes contra el patrimoni. Quan s’hi van adreçar van veure com llençava un objecte a terra. Era un rellotge. En escorcollar-lo n’hi van trobar un altre a la butxaca. Els agents els hi van requisar per comprovar si provenien d’algun robatori. Les comprovacions policials van determinar que els rellotges havien estat robats el dia 15 de la casa situada al cap Salou. Els van tornar al propietari i van dictar una ordre de detenció. Finalment, l’home va ser localitzar i detingut a Salou el dijous 19 d’octubre. Es dóna el cas que en el moment de la detenció, l’individu portava posat un rellotge de gran valor amb una inscripció amb el nom d’una dona. Davant la sospita que també fos robat el van intervenir per continuar la investigació. El detingut va passar a disposició judicial el dia 21 d’octubre pel robatori comés el dia 15 i va quedar en llibertat amb càrrecs.   La tasca dels investigadors va continuar i va permetre relacionar l’últim rellotge intervingut amb un segon robatori amb força comès la nit del 31 d’agost a l’1 de setembre. El lladre va accedir a una casa situada també al cap Salou mentre els propietaris dormien a l’interior. Va accedir-hi forçant una finestra i es va endur un rellotge amb la inscripció del nom d’una dona, un anell i un ordinador portàtil.   Gràcies a diverses gestions d’investigació, els mossos van tornar a detenir el mateix lladre com a presumpte autor d’aquest robatori. Va passar a disposició judicial el dissabte dia 22 d’octubre i va quedar en llibertat.    La investigació continua oberta i no es descarta relacionar el detingut amb altres robatoris. Amb aquestes detencions, l’individu acumula 19 antecedents policials per part de Mossos d’Esquadra i 19 antecedents per Guàrdia Civil, pràcticament tots per delictes contra el patrimoni.

Summary: Detingut dos cops en tres dies un lladre multireincident per robatoris amb força al Tarragonès


Blanco acusa Colau de "deixadesa de funcions" en la garantia del civisme i creu que se sent "còmoda" amb la turismefòbia ACN Barcelona.-El regidor de Cs a l'ajuntament de Barcelona, Koldo Blanco, ha advertit l'equip de govern municipal que "no pot donar lliçons" en el conflicte laboral entre els treballadors i la direcció d'Eulen a l'aeroport d'El Prat. "Ens sembla una mica fora de lloc que doni lliçons en conflictes que no són de la seva competències, quan conflictes que sí que en són no els ha sabut gestionar bé", ha etzibat Blanco arran de les vagues als serveis de Metro i Bicing de la ciutat. Les declaracions del regidor de Cs arriben després que la tinent d’alcaldia de l’Ajuntament de Barcelona, Janet Sanz, hagi defensat que el laude ha de ser el darrer recurs per intentar desencallar-ho. Just abans del pregó de les festes de Gràcies, Blanco ha acusat també l'equip d'Ada Colau de "deixadesa de funcions" en la garantia del civisme i de culpabilitzar el turisme. Consideren que Colau no pren "cap mesura" contra la turismefòbia perquè s'hi sent "còmoda"  El regidor de Cs creu que Colau no assumeix les seves funcions en l'aplicació de normatives de civisme i en lloc d'això "culpabilitza" el turisme. "Ens preguntem perquè l'alcaldessa no pren cap mesura contra la turismefòbia i és perquè se sent còmoda amb el discurs que presenta el turisme com a culpable dels problemes de convivència", ha assegurat el regidor de la formació taronja.  Blanco, que ha admès que hi ha barris especialment afectats per l'incivisme, ha advertit que és responsabilitat de l'equip de govern municipal combatre-ho. "No sabem si no pot o si no vol", ha afegit. En aquest context, i just abans que arrenqués el pregó de les festes de Gràcies, Blanco ha confiat que seran "per a tots" els barcelonins des del respecte i el civisme. "No hi ha d'haver enfrontament ni instrumentalitzar-les des d'un punt de vista ideològic o polític; tothom se n'ha de sentir partícip", ha defensat.

Summary: Cs avisa l'ajuntament de Barcelona que "no pot donar lliçons" després de la gestió en les vagues al Metro i al Bicing


Els comerciants de Girona carreguen contra algunes empreses de la ciutat, perquè consideren que allarguen el Black Friday durant tot el mes de novembre. El sector creu que la idea d'oferir descomptes importants durant un cap de setmana "és bona", però lamenten que, especialment grans superfícies, "se n'aprofitin". "Ben enfocat estava bé, però creiem que se n'està fent un mal ús", assenyala el president dels comerciants de Girona Centre, Josep Maria Noguer. Tot i això, Noguer espera que el Black Friday serveixi per "pal·liar una mica" un tercer trimestre d'any que reconeix que ha estat "bastant fluix". Un dels motius han estat els aldarulls que hi va haver i la situació política en general. El cap de setmana vinent és "clau" per als comerciants gironins. El Black Friday ha de servir per "donar una empenta" a les vendes, sobretot amb la mirada fixada en el Nadal. El president dels comerciants de Girona Centre, Josep Maria Noguer, reconeix que molta gent aprofita els importants descomptes que es fan per intentar avançar algunes compres de Nadal. De fet, Noguer espera que aquest Black Friday serveixi també de contrapès a un últim trimestre d'any que ha estat "fluix". Els comerciants gironins, però, critiquen la lectura que fan algunes empreses del Black Friday. Noguer lamenta que hi ha establiments – en bona part grans superfícies – que fan durar la promoció tot el mes, malgrat que està pensat per a un cap de setmana. "Hi ha comerços que a primer de mes ja comencen i no sabem quan acabaran", assenyala el president. Per això, Josep Maria Noguer considera que s'està fent "un mal ús" del Black Friday, tot i que deixa clar que inicialment "és una bona idea", especialment pel petit empresari que pot treballar fort i començar amb bones xifres la campanya de Nadal. A més, cal tenir en compte que molts clients hauran cobrat la nòmina, i això pot incentivar el consum. El president dels comerciants gironins destaca que "encara queden molts dies" després del Black Friday i dona per fet que l'any acabarà "com el 2018". "Evidentment aquest cap de setmana d'ofertes ens afavoreix i serveix per animar les vendes, però després la gent també surt", explica. La qüestió política influeix Noguer també ha mostrat "certa preocupació" perquè aquest quart trimestre de l'any està sent "molt fluix". En aquest sentit, el president dels comerciants gironins destaca "la qüestió política" com un dels elements que ha fet que les vendes no hagin estat les esperades pel sector. Una de les accions que ha perjudicat el comerç, segons explica, han estat els diferents talls de carretera durant les protestes per la sentència de l'1-O. "Gent que havia de venir de comarques i et trobes que no ha vingut perquè ha preferit quedar-se a casa. És un fre", concreta. Noguer, però, assenyala que hi ha "altres factors" que també influeixen, com el cost de la vida o el fet que els impostos siguin alts. Per això, espera que hi hagi ciutadans que hagin esperat el Black Friday per fer les compres de Nadal aprofitant les rebaixes i ofertes. Amb tot, el president deixa clar que, malgrat que ajuda, "tampoc és la panacea" un cap de setmana com aquest, i que és important que el client "es mantingui".

Summary: Els comerciants de Girona carreguen contra les grans superfícies que "fan durar tot el mes" el Black Friday


L'incendi que crema des d'aquesta tarda en una zona boscosa del Pinell de Brai (Terra Alta) afecta unes 15 hectàrees de superfície. El foc ha baixat d'intensitat gràcies a la disminució del vent, i ha quedat estabilitzat cap a tres quarts de nou de la nit. Segons ha explicat a l'ACN el cap de guàrdia de Tarragona i les Terres de l'Ebre dels Bombers, Josep Maria Balanyà. fins a una trentena de dotacions d'aigua, a banda d'una desena de comandaments i reforços, han actuat a la zona del sinistre. Balanyà ha subratllat que el foc s'ha vist beneficiat tant pel vent com per la sequera acumulada, però no ha descartat que pugui quedar sota control abans d'acabar la jornada. L’incendi crema al paratge de les Corrales, entre la carretera N-230b (a l’oest) i la C-43 (a l’est), al sud-oest del nucli urbà de Pinell de Brai. Es tracta d’una superfície muntanyosa amb poc desnivell, amb turons de fins a 60 metres d’alçada i barrancs amb poca fondària. El foc ha anat avançant empès pel vent per tota aquesta zona, des del nord-oest fins al sud-est. En cap cas ha calgut fer evacuacions ni ordenar confinaments de població, ja que a la zona afectada per l’incendi no hi ha zones urbanitzades.   Demà al matí, amb la incorporació dels mitjans aeris, es tornarà a valorar l’estat de l’incendi per dimensionar novament el gruix d’efectius que hauran de rematar els punts calents que encara hi hagués.

Summary: El foc de Pinell de Brai afecta 15 hectàrees de superfície i ja no avança per la disminució del vent


El coordinador nacional d'ERC, Pere Aragonès, ha assegurat aquest dimarts que votar ERC el 10-N és el vot "més útil contra el feixisme" després que el PSOE hagi assumit el discurs de les tres dretes d'anar contra Catalunya. En una acte de campanya dels republicans a Tarragona, Aragonès ha criticat que el debat d'aquest dilluns hagi estat una "competició" entre PSOE, PP, Cs i VOX per veure "qui picava més fort amb la porra contra Catalunya" i ha lamentat que el PSOE enlloc de combatre la dreta l'hagi "assumit". Per això, ha demanat derrotar el candidat del PSOE, Pedro Sánchez, a Catalunya  perquè ha "bloquejat" qualsevol opció de diàleg i ERC defensarà els drets, llibertats i esperances. Ha reclamat dialogar i ha detallat que la solució que proposen passa per exercir el dret a l'autodeterminació.

Summary: ERC s'erigeix com el vot "més útil" contra el feixisme després que el PSOE hagi "assumit" el discurs de la dreta


El Consell d'Administració de BBVA ha acordat aquest dimecres per unanimitat designar Onur Genç com a nou conseller delegat de l'entitat financera, en substitució de Carlos Torres Vila. El nomenament es farà efectiu en el moment que Torres cessi del càrrec, moment en què passarà a desenvolupar la funció de president executiu del banc. Torres, al seu torn, substituirà Francisco González. Està previst que la successió tingui lloc el 31 de desembre del 2018. Genç és actualment director executiu de BBVA Compass i 'country manager' de BBVA als Estats Units. Torres ha destacat que Genç "és el conseller delegat idoni" per seguir avançant en l'estratègia de l'entitat i per "impulsar la transformació" de les seves franquícies. Onur Genç, nascut a Trebisonda (Turquia) el 1974, va entrar al banc turc Garanti el 2012 com a vicepresident executiu responsable de banca minorista. El 2015 va ser nomenat 'deputy CEO' de l'entitat i va assumir també la responsabilitat de banca majorista. Des del gener del 2017 és director executiu de BBVA Compass i 'country manager' de BBVA als EUA.

Summary: Onur Genç, nou conseller delegat del BBVA


La diputada de Ciutadans al Parlament Lorena Roldán ha dit que "Puigdemont ha de reconèixer el seu fracàs" i convocar eleccions "de veritat" perquè els catalans puguin escollir un govern "que no estigui obsessionat per fer-nos fora d'Espanya i de la Unió Europea". Roldán ha destacat que aquests canvis demostren "la crisi i la divisió entre Convergència i ERC" i ha qualificat la posició de Puigdemont de "game over". Per la seva part la portaveu del partit a l'Ajuntament de Madrid Begoña Villacís també ha reivindicat eleccions a Catalunya com una "bomba d'òxígen" i ha apostat perquè "el separatisme deixi de funcionar com una cortina de fum per evitar que es parli de la corrupció". Roldan ha subratllat que Puigdemont està "game over" perquè "no té suport intern, cobertura legal ni suport internacional", referint-se a unes declaracions recents de Jean-Claude Juncker, president de la Comissió Europea. La portaveu de Ciutadans de l’Ajuntament de Madrid i membre de l’Executiva Nacional, Begoña Villacís, s'ha sumat a les declaracions de Roldán i ha insistit en què cal convocar eleccions autonòmiques per "donar una bomba d’oxigen a Catalunya" i que "el separatisme deixi de funcionar com una cortina de fum per evitar que es parli de la corrupció". Per Villacís, "ha començat el compte enrere perquè un projecte nou i alternatiu, encapçalat per Arrimadas, solucioni els problemes reals dels catalans", no el compte enrere pel referèndum perquè el govern de la Generalitat "no té ni urnes, ni cens ni funcionaris disposats a immolar-se amb ells".

Summary: C's diu que Puigdemont ha de "reconèixer el seu fracàs" i convocar eleccions


El secretari d'Hàbitat Urbà i Territori assegura que algunes urbanitzacions acabaran "esborrades" del planejament urbanístic ACN Girona.-El Govern preveu impedir que es construeixin almenys 5.000 habitatges a la Costa Brava amb l'aprovació del nou pla director urbanístic (PDU) de revisió de sòls no sostenibles del litoral gironí. Segons ha explicat el secretari d'Hàbitat Urbà i Territori, Agustí Serra, en una entrevista a Ràdio Girona-Ser Catalunya, a la Costa Brava les xifres de sòls desclassificats seran "molt més altes" que a l'Alt Pirineu, on amb el nou planejament es va evitar construir a un total de 210 hectàrees de superfície, que tenien un creixement potencial de 4.706 habitatges. "A la Costa Brava estem revisant un total de 165 sectors, que tenen un potencial de creixement de 20.000 habitatges", ha apuntat Serra a l'entrevista que detalla que, amb el nou PDU, algunes urbanitzacions podran tirar endavant com es preveuen, altres es redimensionaran però n'hi ha algunes que acabaran "esborrades" del planejament.  Agustí Serra ha detallat que estan ultimant el nou PDU i que preveuen portar el document a aprovació inicial a finals d'octubre o principis de novembre. Es tracta del document on "es concreta amb exactitud" allò que es podrà construir al litoral. També ha recordat que, mentre es completa tot el procés administratiu, el Govern ha aprovat dues moratòries per evitar que alguns projectes que poden acabar sent revisats tiressin endavant.  Serra ha admès a l'entreivsta que desclassificant aquests terrenys podran haver de pagar indemnitzacions milionàries a propietaris amb drets adquirits, però que estan estudiant evitar aquest risc al màxim. "A partir de les sentències que hi ha hagut fins ara, els nostres juristes estan intentant evitar aquesta indemnització. Això no vol dir que ho aconseguim en tots els casos", afirma.

Summary: El Govern preveu impedir que es construeixin almenys 5.000 habitatges a la Costa Brava amb el nou pla director


El president del govern espanyol en funcions, Pedro Sánchez, ha dit al líder d'Unides Podem, Pablo Iglesias, que convoqui la mesa negociació entre els socialistes i la formació lila si vol seguir negociant. En una intervenció anterior aquest dimecres al ple del Congrés, Iglesias ha emplaçat Sánchez a negociar directament i ha retret al líder socialista que no l'hagi trucat en tot l'estiu per abordar la investidura. Sánchez ha respost Iglesias que si té alguna "proposta al marge del govern de coalició" que la plantegi davant la comissió negociadora. Segons el president del govern espanyol en funcions, la tribuna del Congrés "no s'ha d'utilitzar per proposar acords". Sánchez ha argumentat que es pot tenir un govern progressista sigui de coalició o monocolor. "No hi ha una única forma d'entendre's", ha insistit Sánchez, que ha demanat a Iglesias que "no doni una segona oportunitat a la dreta i permeti que hi hagi un govern socialista".

Summary: Sánchez respon a Iglesias que la interlocució per pactar la investidura és a través dels equips negociadors


La 3a Assemblea d'Unió d'Unions d'Agricultors i Ramaders celebrada a Madrid ha aprovat una plataforma reivindicativa de mesures "urgents" d'abast estatal per al sector agrari, a proposta d'Unió de Pagesos. La principal reivindicació se centra en demanar la "correcció" de l'aplicació de la Política Agrària Comuna (PAC) actual. Unió d'Unions reclama al govern espanyol que els perceptors dels ajuts siguin aquells agricultors que obtenen almenys el 25% dels ingressos de les activitats agràries. Tot i això, vol que en establir aquest requisit no exclogui l'activitat agrària de sectors socials del món rural i prevegi una franquícia per aquells que només obtenen fins a 1.250 euros anuals. Entre altres peticions, la coordinadora agrària estatal de la qual forma part UP també reclama la regulació de la venda a pèrdues i un gasoil professional.  A més, Unió d'Unions considera que la reivindicació per corregir l'aplicació actual de la PAC hauria d'establir pràctiques equivalents considerades com a pràctiques beneficioses per al clima i el medi ambient "perquè no sigui obligatori abandonar capacitat productiva".    D'altra banda, la coordinadora agrària estatal reclama una regulació de la venda a pèrdues que incorpori, a més del preu de compra dels productes i serveis, els costos directes i indirectes de cada esglaó de la cadena alimentària. També demana qu, a l'estat espanyol es consideri posició de domini en la cadena alimentària "aquell que tingui una quota del 8% del mercat".   Així mateix, Unió d'Unions exigeix la implantació d'un gasoil professional agrícola, ramader i forestal amb un impost especial d'hidrocarburs exclusiu de 0,021 euros per litre, el mínim establert per la Unió Europea, així com l'aplicació d'un IVA reduït del 10%. També reclama fer extensiu aquest gasoil professional a tots els usos professionals de les explotacions (calefacció d'hivernacles i granges, vehicles de l'explotació, entre altres), i autoritzar l'ús el gasoil amb un IVA reduït al conjunt de béns i serveis empleats en la producció, a excepció als que ja se'ls aplica un IVA superreduït.    Per últim, la coordinadora agrària estatal reclama l'equiparació de les especialitats de cotització dels petits i mitjans autònoms agrícoles, ramaders i forestals quan aquests contractin treballadors per compte aliena enquadrats en la cotització del Sistema Especial per a Treballadors per Compte Aliena del Règim General de la Seguretat Social.    D'altra banda, la 3a Assemblea d'Unió d'Unions ha renovat el càrrec al coordinador nacional d'Unió de Pagesos, Joan Caball, com a membre de l'executiva de la coordinadora estatal d'organitzacions agràries. La nova executiva, integrada per set membres, ha tornat a elegir José Manuel de las Heras com a coordinador estatal, que continuarà la tasca al capdavant de l'organització.

Summary: Unió de Pagesos exigeix al govern de l'Estat la "correcció" de forma "urgent" de la PAC actual


Els Mossos d'Esquadra van detenir els passats dies 22 i 23 de setembre dues persones per haver simulat un robatori a Figueres. Els detinguts són un home de 40 anys i una dona de 44 anys, els dos de nacionalitat espanyola i veïns de Figueres. L'home va vendre les seves pertinences en una botiga de segona mà i va denunciar que havien entrat a robar al seu habitatge. D'altra banda, els Mossos també van denunciar un altre home per inventar-se que quatre joves li havien sostret el telèfon mòbil i 25 euros a punta de navalla en un carrer de la capital de l'Alt Empordà. El passat 30 de juny una dona va denunciar un robatori amb força al seu domicili de la població de Figueres. Segons ella, li havien sostret diners en metàl·lic, un ordinador portàtil, dues tabletes, joies i una càmera de fotografiar. El mateix dia, el propietari d'una perruqueria situada sota el domicili on suposadament s'havia produït el fet anterior, va denunciar un robatori dins l'establiment. Algú havia desmuntat el llistó de fusta de la finestra i havia robat dues màquines de tallar cabells.   Arran de les denúncies, els mossos van iniciar una investigació que va permetre descobrir que no havia existit cap robatori dins del domicili. A més, des de la balconada del pis havien entrat a robar a la perruqueria.   Continuant amb les indagacions, els agents van localitzar tots els objectes denunciats com a sostrets en els dos casos en una botiga de productes de segona mà de Figueres. La mateixa dona que va presentar la falsa denúncia els havia portat a vendre. Pel que fa als objectes sostrets a la perruqueria, els havia venut un home, que era el presumpte lladre.   Amb tots els indicis, els mossos van detenir la parella com a presumptes autors d'un delicte de simulació de robatori, i a l'home també per un delicte contra el patrimoni.   Els detinguts, amb antecedents, van passar el dia 23 de setembre a disposició del jutjat d'instrucció en funcions de guàrdia de Figueres, que va decretar la seva llibertat.   D'altra banda, el 4 de setembre un home va denunciar que quatre joves li havien sostret el telèfon mòbil i 25 euros a punta de navalla en un carrer de Figueres.   Arran de la investigació, els Mossos van constatar que els fets denunciats no havien ocorregut. Després de parlar amb el denunciant, aquest va admetre que s'ho havia inventat. Els mossos van citar l'home per tal de presentar-se davant el jutjat d'instruccions de guàrdia de Figueres.

Summary: Els Mossos detenen dues persones i en denuncien una altra per simular dos robatoris a Figueres


Jordi Sànchez, Jordi Turull i Josep Rull han demanat a la direcció de JxCat l'abstenció en la investidura del candidat a la presidència del govern espanyol, Pedro Sánchez. Tal com ha avançat el 'Nació Digital' i han confirmat a l'ACN fonts de la formació independentista, els tres diputats escollits el 26-M i suspesos per la Mesa del Congrés han fet arribar la seva posició a la direcció de JxCat a través d'una carta. La formació aborda el sentit de la votació en diverses reunions. Una d'elles es va celebrar aquest dimecres al Parlament, tal com ha avançat l''Ara', amb la presència del president del Govern, Quim Torra. També hi ha hagut una altra trobada dels dirigents de JxCat al Congrés a la presó de Lledoners els propis Sànchez, Turull i Rull, que hi van arribar aquest dimecres des de Soto del Real (Madrid).

Summary: Sànchez, Turull i Rull demanen a la direcció de JxCat l'abstenció en la investidura de Pedro Sánchez


La carretera N-260 ja torna a estar oberta a la circulació entre els municipis de Crespià (Pla de l'Estany) i Maià del Montcal (Garrotxa). Els treballs van començar a principis del mes de febrer i fins ara es desviaven els cotxes per la N-260a. Les obres consistien en reparar algunes de les esquerdes que hi havia en el terraplè de la carretera, a causa del desgast de la via. El projecte ha costat uns 4 milions d'euros que ha assumit el Ministeri de Foment. Tot i que la carretera ja hagi obert la circulació, encara hi ha alguns treballs per acabar com ara els ramals de l'enllaç de Queixàs (Alt Empordà) i l'adequació de les illetes. Durant dos mesos, aquest accés seguirà tancat. Les obres s'han dividit en dues actuacions. Per una banda, al punt quilomètric 53,5, just sobre la riera de Turbany, s'ha deprimit el perfil de la carretera entre 6 i 8 metres. S'ha tret el terraplè i els operaris han reconstruït les capes superiors. Al quilòmetre 56,54 també s'ha consolidat els faldons del terraplè a partir de la construcció de murs en els laterals. A més, també s'ha modificat l'enllaç de Queixàs per adaptar-lo a la nova normativa de carreteres. Això ha suposat la construcció d'un nou pas superior i els seus ramals i carrils de canvi de velocitat.

Summary: Reobren la N-260 entre Crespià i Maià de Montcal després d'acabar les obres


El Govern ha aprovat aquest dimarts dotar amb 1,86 milions un conveni amb el Consell General de les Cambres Oficials de Comerç, Indústria i Navegació de Catalunya. Aquest acord és un pas previ a la formalització del conveni, que permetrà a les cambres de comerç catalanes seguir col·laborant amb la Generalitat per a la "consolidació" de l'economia catalana en aspectes com l'impuls de la internacionalització de les empreses catalanes, el foment de la indústria, la promoció del comerç i el turisme, l'avenç en la simplificació administrativa o la prestació de serveis de l'Oficina de Gestió Empresarial (OGE), segons ha detallat el Govern. Segons ha recordat l'Executiu, l'acord forma part del model de relacions entre el Govern i les cambres de comerç catalanes aprovat el 2011, que té per objectiu aprofitar la seva experiència i coneixement i posar-los al servei de la consolidació de l'activitat econòmica del país.

Summary: El Govern destina 1,86 milions d'euros al conveni de col·laboració amb les cambres de comerç


Els pacients amb leucèmia limfocítica crònica tenen una major mortalitat si es contagien de la covid-19, segons un estudi de la Societat Espanyola d'Hematologia i Hemoteràpia. Aquest tipus  representa el 30% de totes les leucèmia de l'adult, i és el més freqüent als països occidentals, amb una incidència de 4-5 casos per 100.000 habitants i any. Afecta persones d'edat avançada. Tot i que no hi ha evidències d'una major incidència d'infeccions per covid-19 en pacients amb aquesta leucèmia, sí que hi ha un major risc de patir una pitjor evolució, ja que aquest càncer hematològic apareix en edats avançades i els malalts tenen un estat d'immunosupressió, ha apuntat el cap del Servei d'Hematologia i Hemoteràpia de Vall d'Hebron, Francesc Bosch. Un estudi ha analitzat la situació d'aquest tipus de leucèmia a l'Estat en el context de la covid-19, amb la participació de 40 centres. Hi van participar 165 pacients, dels quals 46 estaven rebent tractament. Es constata que la mortalitat és major que en la població general, un 27% davant del 8,2%.  .

Summary: Els pacients amb leucèmia limfocítica crònica tenen una major mortalitat per covid-19, segons un estudi


La cobla és un dels estils musicals més representatius de la cultura popular catalana. Per reivindicar aquest patrimoni musical i posar-lo al dia, neix el festival 'Amb so de cobla', el primer de Catalunya dedicat a aquest gènere. Pel festival hi passaran artistes com Cris Juanico (ex Ja t'ho diré) que repassarà grans èxits adaptats al so de la cobla i també s'ha encarregat al projecte de Roger Mas i la Cobla de Sant Jordi que creïn nous temes per estrenar al festival. Palamós serà el municipi que farà d'amfitrió d'un festival que neix amb vocació d'estendre's al territori i també de mantenir-se en els anys que venen. El festival neix amb el suport de la Generalitat, la Diputació de Girona i l'Ajuntament de Palamós i té com a objectiu atreure nous públics i acostar-los a la nova sonoritat de la cobla del segle XXI.

Summary: Palamós acollirà el primer festival de Catalunya dedicat a la cobla, que posa al dia aquest gènere tradicional


La posada en marxa de la variant de Vandellòs del corredor mediterrani, que s’esperava per abans de final d’any, no serà una realitat fins la primavera vinent. La doble via d’ample ibèric en aquest tram ja està enllestida, però segons el comissionat del govern espanyol per les obres del corredor, Josep Vicent Boira, encara no es posa en servei perquè l’Agència de Seguretat Ferroviària hi està fent les comprovacions pertinents i, alhora, s’estan formant els maquinistes que operaran a la instal·lació. D’altra banda, Boira ha avançat que Foment preveu adjudicar en breu les obres d’instal·lació del tercer carril entre Castellbisbal i Martorell, l’únic dels trams entre Castellbisbal i el nus de Vila-seca (Tarragonès) que està pendent de licitació.  En el marc d’una conferència a la Cambra de Tarragona, el comissionat també ha confirmat que la reivindicada estació intermodal al sud de l’aeroport de Reus “no està considerada en aquests moments dins dels projectes del Ministeri de Foment”.

Summary: La posada en marxa de la variant de Vandellòs del corredor mediterrani s’endarrereix fins la primavera vinent


Transports Metropolitans de Barcelona (TMB) ha presentat denúncia davant el jutjat de guàrdia per l’atac de dijous passat a un autobús turístic a la zona del Camp Nou un cop s’han recopilat totes les dades de l’incident i s’han valorat els danys materials i les pèrdues per l'aturada del servei arran de l'incident, que sumen un total de 1.849,24 euros. Segons la companyia de transports, el vehicle no va poder continuar donant servei i es va haver de retirar a la cotxera. TMB va avisar dels fets divendres als Mossos d'Esquadra. Per la seva banda, l'Ajuntament de Barcelona i la Generalitat han anunciat que es personaran en la causa.  TMB ha argumentat que a més de la generació d'activitat que representa el Bus Turístic de Barcelona -aportació de visitants a 70 equipaments culturals i d’oci i la promoció internacional-, actualment hi ha una "millor organització i distribució" de l'afluència turística i un "menor impacte" en l'ocupació de l'espai ja que, segons apunta, el conjunt dels viatgers del bus turístic en temporada alta equival a la circulació de 500 autocars menys. A més, la companyia assegura que els beneficis (12,5 milions d'euros el 2015) es destinen íntegrament a finançar el transport urbà (80%) i la promoció turística de la ciutat (20%).  En aquest sentit, la companyia ha destacat que per al transport urbà de viatgers l'aportació dels beneficis del Bus Turístic al pressupost de TMB suposa "una contribució important al sosteniment del transport públic regular i una disminució de les necessitats de finançament, via tarifes integrades o aportacions de les administracions públiques, equivalent a uns 10 milions d'euros anuals". Per la seva banda, el conseller d’Empresa i Coneixement, Santi Vila, i el segon tinent d'alcalde de Barcelona, Jaume Collboni, han anunciat aquest dilluns que la Generalitat i el consistori, respectivament, es personaran en la causa contra els responsables dels fets. Vila ha assegurat en declaracions a Rac1 que “tan bon punt" l’Ajuntament o TMB formalitzi la denúncia començaran el procediment i es personarem en la causa perquè "més enllà de la gravetat i la temeritat de l’acció, la llei de turisme també ens reclama que, com a Govern, vetllem pels nostres visitants i garantim la promoció de Catalunya com marca turística de qualitat”. El conseller Vila ha assenyalat que aquesta va ser “una acció violenta, intimidatòria i organitzada que esta tipificada com a delicte molt greu”, i demana a l’organització política Arran que “reflexioni i asseguri que aquest fet gravíssim no es tornarà a repetir”. “No hi ha ni un ciutadà sensat que veu bé una acció violenta d’aquestes característiques, i això s’ha de reprovar del tot”, ha ressaltat el conseller, que a més ha afegit que “la defensa d’unes conviccions ideològiques, socials i polítiques no es poden fer mai  a través de la violència i la intimidació. “Hi ha una ratlla que no es pot passar mai”, ha remarcat Vila.   El conseller Santi Vila ha destacat que Barcelona i Catalunya "deu moltíssim" al turisme no només des del punt de vista econòmic, ha dit, sinó "també pels valors de tolerància o culturals que ens han aportat i això ho hem de preservar”. Alhora ha admès, però, que l’activitat turística genera unes "externalitats negatives" que poden ocasionar molèsties ciutadanes i, per això, ha dit que cal fugir dels “discursos genèrics i ple de tòpics” i, en canvi, treballar en fer una “bona gestió del turisme per fer front a les possibles externalitats negatives que genera”, ha reiterat.   En roda de premsa, Collboni ha condemnat qualsevol acte violent a la ciutat.  segon tinent d'alcalde ha subratllat que Barcelona "és una ciutat democràtica on no hi caben aquest tipus d'actes" i ha afegit que aquests brots de turismofòbia "són expressions de xenofòbia". Per això, ha demanat a la CUP que denunciï de forma explicita la violència i que el Govern català també ho reclami a la CUP.  "El debat del turisme és legítim però no es pot permetre derivades violentes de joventuts de partits polítics", ha afirmat Collboni, que ha recordat que TMB "està posant" una denúncia "pels perjudicis a un servei públic". El segon tinent d'alcalde ha apuntat que l'Ajuntament també es personarà en aquesta causa "perquè hi ha hagut un atemptat contra la convivència i vulnera la seguretat ciutadania".

Summary: TMB presenta una denúncia per l'atac a un bus turístic un cop quantificats els danys materials provocats per l'incident


El president estatal de Cs, Albert Rivera, ha demanat "justícia" en el marc de l'inici del judici de l'1-O, aquest dimarts al matí. "Només espero que es faci justícia, i fer justícia no és impunitat, sinó que no s'indultin els qui poden ser condemnats, i justícia no és venjança sinó que compleixin la llei", ha asseverat en un contacte amb la premsa des dels passadissos del Congrés. Així mateix, Rivera també ha demanat "respecte" per als jutges del Suprem, i que no se'ls pressioni. Rivera ha fet aquestes declaracions abans de l'inici del debat a la totalitat sobre la proposta dels pressupostos generals de l'Estat, que ha arrencat aquest dimarts al matí al Congrés dels Diputats.

Summary: Rivera: "Espero que es faci justícia i que no s'indultin els qui es poden condemnar"


La consellera destituïda Dolors Bassa i l'expresidenta del Parlament, Carme Forcadell, a la presó d'Alcalà Meco, dormiran en cel·les separades a partir d'aquesta nit. La germana de Bassa, Montse Bassa, ho ha assegurat aquest dilluns durant la concentració que s'ha fet a Girona per rebutjar que es mantingui l'aplicació de l'article 155 i per reclamar la llibertat dels "presos polítics". Bassa ha explicat als assistents, visiblement emocionada, que la Dolors l'ha trucat quan estava entre el públic i que en un primer moment no li ha agafat el telèfon perquè pensava que era una trucada qualsevol però que en veure que era la seva germana i havia perdut la trucada, ha "rebotit la bossa" enfadada. Finalment, ha tornat a trucar-la i han pogut parlar. "M'ha dit que necessitava sentir la meva veu perquè serà la primera nit que passarà la nit sola, les acaben de separar", ha dit. "Li he explicat que era Girona, que està ple de gent i la he fet riure", ha afegit. La germana de la consellera destituïda ha cridat a continuar les mobilitzacions perquè no confia en la justícia espanyola . Està convençuda que els presos no tindran un judici just i diu que "esperar Estrasburg queda massa lluny".

Summary: Dolors Bassa i Carme Forcadell dormen en cel·les separades a partir d'aquesta nit


El sindicat denuncia que des de l'inici de l'estat d'alarma s'han destruït més de 130.000 llocs de treball ACN Barcelona.-UGT ha demanat posar en marxa de "manera urgent" una renda mínima extraordinària per a aquelles famílies afectades per les conseqüències econòmiques de la Covid-19 i que actualment no disposin de cap prestació socia, fins a l'aprovació de la Llei d'Ingrés Mínim Vital. Davant les dades del mes d'abril publicades aquest dimarts, UGT considera que és "més necessari que mai" un canvi del model productiu que aposti per una ocupació de qualitat, condicions laborals dignes i més inversió en innovació, formació i coneixement. Segons alerta, aquesta crisi ha demostrat la "volatilitat i capacitat de destrucció" de l'actual mercat de treball i ha acabat amb més de 130.000 llocs de treball des de l'inici d'estat d'alarma. Així mateix, UGT també reclama donar el "reconeixement i els condicions laborals dignes que es mereixen" als sectors essencials que durant la crisi treballen a primera línia, com el personal sanitari, cuidadors de gent gran, neteja personal de seguretat o transport entre d'altres. Pel que fa als ERTO, el sindicat reclama que els garanteixi la reincorporació al lloc de treball dels afectats, que es garanteixin els drets de les persones beneficiàries de la prestació, que es revisin de manera exhaustiva els que han estat de causa de força major i que hi puguin ser inclosos els fixos discontinus. D'acord amb les dades de l'atur registrat, el nombre de desocupats va pujar a l'abril en 50.763 persones, fins als 467.810. Es tracta de la xifra més alta des del maig del 2016, quan n'hi van haver 486.123. Aquestes xifres representen un increment del 12,17% mensual, per l'impacte del coronavirus, mentre que si es compara amb el mateix mes del 2019 l'augment s'enfila fins al 22,59%, és a dir, 86.212 persones més.

Summary: UGT demana una renda mínima que doni cobertura a les famílies sense prestació social


Els banc espanyols van ''relaxar els criteris de concessió de préstecs a les llars'' i els van mantenir ''sense canvis'' per als crèdits destinats al finançament a les empreses, segons una de les principals conclusions de l'Enquesta sobre Préstecs Bancaris publicat aquest dimarts per al Banc d'Espanya. L'efecte d'aquestes noves mesures per part dels banc espanyols hauria provocat un creixement de la demanda de crèdit procedent de les famílies i una estabilitat en el segment d'empreses. L'accés a les vies de finançament per part dels bancs espanyols s'hauria mantingut amb ''escasses variacions''. Tot i aquesta relaxació a l'hora de concedir crèdits a les llars, el Banc d'Espanya indica que les condicions que es mantenen en l'actualitat són molt més ''estrictes'' que les que hi havia en el 2003, però més laxes que les implantades a partir del 2010.  L'enquesta indica que les condicions dels crèdits per adquirir un habitatge es van tornar a relaxar en el primer trimestre d'aquest any. El regulador insisteix que els motius d'aquesta relaxació s'expliquen per l'augment de la competència, les millors perspectives econòmiques i el millor nivell de solvència dels demandants de crèdits.  La relaxació de les condicions també va arribar a la concessió de préstecs al consum, cosa que hauria provocat un increment generalitzat d'aquest tipus de préstecs, segons les conclusions de l'enquesta sobre préstecs bancaris a l'estat espanyol corresponent al primer trimestre.

Summary: Els banc espanyols ''relaxen'' els criteris de concessió de crèdits a les llars en el primer trimestre


El conseller d'Acció Exterior, Relacions Institucionals i Transparència, Bernat Solé, i la consellera de Salut, Alba Vergés, s'han reunit aquest dimecres de forma telemàtica amb una trentena de representants del cos consular acreditat a Barcelona arran de les recomanacions o restriccions de diversos països sobre Catalunya pels rebrots del coronavirus. Segons explica la conselleria d'Acció Exterior en un comunicat, Solé i Vergés han volgut donar un missatge de "confiança" i "responsabilitat" sobre la gestió dels rebrots, després que països com França i Alemanya hagin recomanat no visitar Catalunya; que Holanda hagi demanat evitar l'àrea de Barcelona o el Segrià o el Regne Unit imposi quarantenes als viatgers procedents de l'estat espanyol. La reunió ha comptat amb representants dels consolats de països com el Regne Unit, França, Països Baixos, Itàlia, Bèlgica, Suïssa, Àustria, Croàcia, Japó o la Xina, i també amb la participació de la secretària d'Acció Exterior i de la Unió Europea, Elisabet Nebreda. Pel que fa a les recomanacions fetes per diversos països sobre Catalunya, Solé ha destacat als cònsols que les respecten però que volen "posar a la seva disposició tots els elements possibles perquè tinguin la millor informació a l'hora de prendre decisions", indica la conselleria d'Acció Exterior en el comunicat, ja que la reunió ha tingut lloc a porta tancada. Solé ha demanat als representants del cos consular que "ajudin a informar als conciutadans de la situació real que es viu a Catalunya". Els consellers han defensat davant dels cònsols la gestió del Govern de la pandèmia i han assegurat que han actuat "des del primer moment posant la salut i la seguretat de les persones al centre de la gestió de la pandèmia". Vergés els ha explicat el pla global de control de la covid-19, que Salut va presentar aquest dimarts, i ha assenyalat que les dades sobre la propagació del virus en les zones més afectades pels rebrots estan millorant, si bé no es pot "baixar la guàrdia".

Summary: El Govern trasllada als cònsols de Barcelona un missatge de "confiança" sobre la gestió del coronavirus


Catalunya té la tercera quota hipotecària més alta de l'Estat amb 695,34 euros durant el 2019, segons l'Estadística Registral Immobiliària del Col·legi de Registradors. La quota més alta es dona a Madrid (852,78), seguida de les Illes Balears (831,34). D'altra banda, a Catalunya es necessita el 33,38% del sou mitjà per pagar la quota mensual de l'hipoteca, el tercer de l'Estat per darrera d'Illes Balears (44,47%) i Madrid (36,43%). Per contra, les quotes més baixes es van registrar a Extremadura (359,76), Múrcia (395,3) i Castella La Manxa (420,76). Pel que fa a percentatge del sou, a Astúries es destina el 22,28%, a Extremadura el 22,70% i a Múrcia el 23,33%. La quota estatal va ser de 591,14 euros i un percentatge del 30,38%.  D'altra banda, es van registrar 5.848 certificacions d'habitatge per execucions hipotecàries a Catalunya, liderant l'Estat, on hi van haver en conjunt 27.065. També hi van haver 247 dacions en pagament a Catalunya en el darrer trimestre de l'any, 1.186 al conjunt de l'Estat.

Summary: Catalunya té la tercera quota hipotecària més alta de l'Estat amb 695,34 euros el 2019


L'autor, major d'edat, s'ha entregat als Mossos d'Esquadra ACN Barcelona.-Un noi estranger ha resultat ferit greu aquesta matinada en ser apunyalat en una baralla amb un altre jove de nacionalitat marroquina a Ciutat Vella, segons ha avançat Ser Catalunya i han confirmat a l'ACN fonts policials. L'incident ha tingut lloc cap a les 5 de la matinada al carrer Tàpies, prop de Nou de la Rambla. Els agents de la comissaria de Mossos de Ciutat Vella han sentit crits a prop, han sortit i s'han trobat amb el ferit. L'han traslladat al CAP Pere Camps, des d'on l'han evacuat cap a l'Hospital del Mar. S'està confirmant ara si és menor. L'autor, que sí que és major d'edat, s'ha entregat i està detingut en dependències policials. L'emissora apunta que la víctima té un tall de 15 centímetres, molt a prop de l'aorta. La víctima està tutelada per la Generalitat, segons aquesta mateixa informació. (Aquesta notícia actualitza l'anterior sobre el mateix tema amb més dades proporcionades pels Mossos d'Esquadra) Mentre s'atenia la víctima, un jove s'ha presentat a dependències policials i ha manifestat que ella era l'autor de l'agressió. Presentava indicis clars d'haver participat en una baralla. Després de ser atès pels metges ha quedat detingut com a presumpte autor de l'agressió.

Summary: ACTUALIZACIÓ:Ferit greu un noi estranger en ser apunyalat per un altre jove a Ciutat Vella


El PSC condemna “qualsevol fet violent” i fa una crida a “posar fi” als aldarulls que des de fa sis dies afecten la capital catalana i el conjunt del país, afirma en un comunicat. El PSC assegura que cal condemnar la violència "de forma explícita i clara des del primer moment". El partit mostra la seva preocupació per les catorze persones ingressades en els hospitals catalans, dos d’ells en estat molt greu, un agent de la Policia Nacional i una manifestant, i espera que “es recuperin al més aviat possible”. El PSC també destaca el paper de la Policia Nacional i els Mossos d’Esquadra, “com a servidors públics i en la seva tasca per garantir la seguretat i aïllar els violents”.  “Les xifres de balanç de persones afectades i de danys materials facilitades pel Centre de Coordinació Conjunt (CECOR) posen de manifest que cal acabar amb aquests episodis violents”, afegeixen. El comunicat recorda que fins ara hi ha hagut 500 assistències per part del Servei d’Emergències Mèdiques; 288 agents ferits, 153 dels Mossos d’Esquadra, 134 de la Policia Nacional i un de la Guàrdia Urbana. I danys materials valorats en uns dos milions i mig d’euros a Barcelona, a banda dels danys materials causats a l’aeroport, d’un milió i mig d’euros.

Summary: El PSC fa una crida a posar fi a la violència i als aldarulls


El president de la Unió de Comunitats Islàmiques de Catalunya (UCIC), Mohamed El Ghaidouni, ha demanat ajuda per formar els més de 300 imams de Catalunya. Durant la seva compareixença a la Comissió d'Investigació sobre els atemptats del 17 i 18 d'agost de 2017 al Parlament, ha explicat que el discurs que ha copsat sobre els imams, és que han de dominar el català, rebre formació i estar controlats. "Qui ho ha de fer i en què s'han de formar?", s'ha preguntat. Ha valorat la importància que coneguin el català, però ha dit que el problema "és la matèria en sí que s'ha de transmetre", i ha lamentat que les administracions no s'hi hagin posat en contacte per ajudar-los en aquest punt. La seva proposta és que una universitat del Marroc faci els continguts religiosos i una de Catalunya els de valors democràtics. "És una responsabilitat vostra", ha dit dirigint-se als parlamentaris. El Ghaidouni ha exposat que només duent a terme la formació adequada dels imams es podrà "respondre a les necessitats dels creients catalans de manera compatible amb els valors del país". Ha comentat que sense aquesta formació seguiran buscant les respostes "a internet, als llibres del segle III, i en altres llocs que no tenen res a veure amb la realitat catalana i social del nostre país". El president de la UCIC ha lamentat que no s'exigeixen criteris per registrar les comunitats religioses a Catalunya o Espanya. "Estem gestionant comunitats religioses des del desconeixement, almenys en aquesta matèria, sense coneixements de gestió, i per tant sense poder controlar els possibles processos que ens poden néixer dins d'una comunitat religiosa, i això és molt perillós", ha reconegut.   També ha demanat ajuda per formar a les juntes de les comunitats religioses ja que "hi ha una legislació enmig que han de saber, i també han de saber detectar els possibles perills que poden tenir cadascú a les seves comunitats".  Una "proposta clara" Ha dit que tenen una "proposta clara" per dur a terme aquesta formació i que l'estan treballant amb la Direcció General d'Afers Religiosos, però ha reclamat suports per "avançar". Ha afegit que la seva proposta es basa en una formació els continguts de la qual es faci a partir de dues universitats. Els continguts en matèria religiosa els faria una universitat del Marroc, la matèria de formació en valors democràtics es faria des d'una universitat de Catalunya, i tot comptaria amb la supervisió de la UCIC i de la Direcció General d'Afers Religiosos. "Només s'ha d'activar", ha reblat. També pel que fa als imams, El Ghaidouni ha explicat que des dels atemptats es graven el 80 % dels sermons dels divendres. La voluntat ha dit que és analitzar i contrastar els discursos amb les informacions que apareixen per tal de determinar si "transmeten alguna idea que pugui xocar contra els nostres valors".

Summary: Les comunitats islàmiques de Catalunya demanen ajuda per formar els imams


L'entitat considera que la baixada dels preus no serà "uniforme" i que dependrà de la zona on es trobi l'habitatge ACN Barcelona.-La Cambra de Propietat Urbana preveu que la caiguda del mercat immobiliari sigui superior al descens del PIB, que per exemple l'FMI i Moody's situen en un 8%. Segons el gerent de la Cambra de la Propietat Urbana de Barcelona, Oscar Gorgues, el mercat immobiliari sempre és "una mica més sensible". "Si el PIB baixa un 5%, el mercat immobiliari baixa més perquè hi ha menys capacitat d'estalvi, menys solvència i més control de risc per part de les entitats. I això dificulta l'accés a l'habitatge i per tant les compravendes", argumenta en declaracions a l'ACN Gorgues, que afegeix que l'actual context comportarà un descens dels preus però que no serà "uniforme" perquè dependrà del tipus de mercat i de la zona. "No passarà el mateix al centre de Barcelona, on la demanda és sòlida i solvent, que en zones de l'extraradi de la ciutat ni molt menys en les segones residències amb els immobles turístics, ja que la demanda dels estrangers pot baixar en picat", assenyala Gorges. El gerent de la Cambra de la Propietat Urbana afirma que el comportament és diferent en funció del mercat. En aquest sentit, no creu que els preus baixin molt al centre de Barcelona perquè els propietaris que pensaven vendre esperaran a fer-ho més endavant perquè l'habitatge recuperi valor i el posaran a lloguer, com ja va  passar en l'anterior crisi. Segons Gorgues, serà a l'abril quan es comenci a notar de forma "molt important" els efectes reals de l'aturada com a conseqüència del coronavirus ja que al març, tot i viure una segona quinzena "molt negativa", encara es van poder tancar algunes operacions que estaven emparaulades i signar les escriptures. D'altra banda, el gerent de la Cambra de la Propietat Urbana no creu que en general els apartaments turístics s'incorporin al mercat de lloguer ordinari perquè a l'espera d'una vacuna la crisi del coronavirus pot ser que sigui temporal i el turisme es pugui recuperar "de forma relativament ràpida". "Potser d'aquí sis mesos el turisme comença a venir, no amb normalitat, però sí en un percentatge alt i es recuperen els ingressos", afegeix. En tot cas, sí que opina que els apartaments turístics il·legals tendiran a desaparèixer per la menor demanda però que els legals "podran aguantar millor la tirada". Gorgues apunta que els operadors seran "cauts" i que potser faran contractes de més llarga durada, per exemple de 3 o 6 mesos, però no el posaran en el mercat de lloguer perquè després haurien d'esperar 7 anys i els comportaria fer una "aposta arriscada" .

Summary: La Cambra de la Propietat Urbana creu que el descens del mercat immobiliari pot ser superior a la caiguda del PIB


El Consell Nacional d'Esquerra Unida i Alternativa (EUia) ha aprovat aquest dissabte cridar a la mobilització per l'1-O. S'ha acordat per un 76% que sí, un 16% ha optat pel no i un 8% s'ha abstingut. La formació avala així la postura adoptada en la consulta de Catalunya en Comú. L'informe polític del consell d'EUiA constata que l'1-O "no es produirà el referèndum efectiu que la societat catalana necessita" i per això emplaça a continuar treballant per aconseguir "un veritable referèndum efectiu" que acabi amb el "bloqueig" actual. A més, la formació crida a defensar les institucions catalanes i els drets fonamentals davant dels "actes repressius" del govern espanyol. Tot i comprometre's a cridar a la participació, la formació considera que la pregunta i la data del referèndum anunciat pel Govern "no són prou inclusives de les opinions existents en la societat catalana", i la convocatòria no compta amb "unes garanties mínimes que el validin: reconeixement internacional, crida inclusiva a la majoria social del país i possible expressió de les diferents opcions, així com conseqüències jurídiques i polítiques que el facin efectiu".

Summary: EUiA avala cridar a la participació de l'1-O


L'Hospital Universitari Arnau de Vilanova ha acollit l'acte de benvinguda dels 61 nous residents que s'incorporen a Lleida per realitzar la seva formació a als hospitals universitaris Arnau de Vilanova i Santa Maria i a l'atenció primària de Lleida. Del total de nous residents que s'incorporen aquest any, 42 ho faran en especialitats hospitalàries i 19 en atenció familiar i comunitària (15 metges i metgesses, i 4 infermers i infermeres). A causa de la situació de pandèmia per la covid-19, la incorporació dels residents s'ha retardat gairebé sis mesos, ja que tradicionalment comencen la seva formació pràctica durant el mes de maig.

Summary: Els hospitals públics i l'atenció primària de Lleida incorporen 61 nous residents


El president del grup municipal d'Esquerra a l'Ajuntament de Barcelona, Alfred Bosch, ha retret al govern d'Ada Colau que la proposta de pressupostos "no contemplin una Barcelona capital de la república" malgrat haver presentat els comptes just el dia de la compareixença del president Carles Puigdemont després de l'1-O. "Són uns pressupostos continuistes i allunyats del diàleg necessari i de les necessitats de la ciutat i del país", ha criticat el cap de files republicà. Amb tot, Bosch ha instat Colau a treballar per aconseguir el suport de la resta de grups per aprovar els pressupostos sense arribar a l'extrem de la qüestió de confiança, com el darrer cop. ERC ha advertit que de moment no s'ha produït cap conversa i ha demanat al govern que no aprovi els comptes de forma "unilateral".

Summary: Esquerra lamenta que els pressupostos de Colau "no contemplin una Barcelona capital de la república"